Drie ernstig beseer in ‘straatrenne’Die toneel in Durban-Noord. Foto: Crisis Medical Drie mans is deur die loop van Donderdagaand met ernstige beserings na hospitale geneem nadat hulle in twee afsonderlike beweerde hoëspoedbotsings in Durban betrokke was. Kyle van Reenen, woordvoerder van Crisis Medical, het gesê paramedici is omstreeks 22:00 na die eerste toneel op die Noordkus-pad in Durban-Noord ontbied. “Twee motors het glo teen ŉ hoë spoed gebots, waarna een aan die brand geslaan het,” het Van Reenen gesê. “Gelukkig kon albei bestuurders met die hulp van omstanders uit die voertuie se wrakke bevry word voordat die brand ontstaan het.” Een van die bestuurders het ernstige beserings opgedoen. Hy is op die toneel gestabiliseer en met ŉ ambulans na ŉ nabygeleë hospitaal geneem vir verdere behandeling. Van Reenen het gesê die botsing het plaasgevind op ŉ gedeelte van die pad wat berug is vir onwettige straatwedrenne. “Die presiese oorsaak van die botsing sal egter deur die polisie vasgestel word,” het hy gesê. Kort ná middernag is paramedici na Newlands ontbied waar twee motors glo ook teen ŉ hoë spoed in Inandaweg gebots het. “Volgens inligting van die toneel het die twee motors glo resies gejaag. Een van die bestuurders het beheer verloor en teen die ander motor gebots. Een van die motors het van die pad af geswenk en teen ŉ muur langs die pad tot stilstand gekom.” Albei bestuurders het ernstige beserings opgedoen. Hulle is op die toneel gestabiliseer en met ambulanse na ŉ hospitaal geneem.